Document ID: 31999D0058

KOMMISSIONENS BESLUTNING af 11. januar 1999 om tildeling af importkvoter for de fuldt halogenerede chlorfluorcarboner 11, 12, 113, 114 og 115, de øvrige fuldt halogenerede chlorfluorcarboner, haloner, tetrachlormethan, 1,1,1-trichlorethan, hydrobromfluorcarboner og methylbromid for tidsrummet 1. januar - 31. december 1999 og endvidere tildeling af markedsføringskvoter for hydrochlorfluorcarboner for tidsrummet den 1. januar - 31. december 1999 (meddelt under nummer K(1998) 4563) (Kun de spanske, tyske, græske, engelske, franske, italienske, nederlandske, portugisiske og svenske udgaver er autentiske) (EØS-relevant tekst) (1999/58/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3093/94 af 15. december 1994 om stoffer, der nedbryder ozonlaget (1), særlig artikel 4, stk. 8 og artikel 7, stk. 2, og
ud fra følgende betragtninger:
Artikel 7, stk. 1, i forordning (EF) nr. 3093/94 fastsætter, at med forbehold af artikel 4, stk. 8, og medmindre stofferne er bestemt til destruktion ved hjælp af en teknologi, der er godkendt af parterne, eller bestemt til anvendelse som råvarer ved fremstilling af andre kemiske stoffer eller til anvendelse under karantæne eller forud for forsendelse, gælder der kvantitative begrænsninger for overgang til fri omsætning i Fællesskabet af kontrollerede stoffer, som er importeret fra tredjelande;
de kvantitative begrænsninger for overgang til fri omsætning i Fællesskabet af kontrollerede stoffer fastsættes i bilag II og artikel 4, stk. 8, i forordning (EF) nr. 3093/94; disse begrænsninger kan ændres i henhold til artikel 7, stk. 3;
ændringer af disse kvantitative begrænsninger må ikke medføre, at der i Fællesskabet forbruges kontrollerede stoffer, som overstiger de kvantitative begrænsninger, der er fastsat i Montreal-protokollen om stoffer, der nedbryder ozonlaget;
artikel 4, stk. 8, i forordning (EF) nr. 3093/94 fastsætter det beregnede niveau for hydrochlorfluorcarboner (HCFC), som producenter og importører må markedsføre eller selv anvende i perioden 1. januar - 31. december 1995 og i hver tolvmånedersperiode derefter; dette svarer til 8 079 ONP-tons;
Kommissionen skal, i henhold til artikel 4, stk. 8, efter proceduren i artikel 16 tildele hver producent eller importør en kvote, når den samlede mængde, som producenterne eller importørerne har markedsført eller selv har anvendt, når op på 80 % af den fastsatte kvantitative grænse eller senest den 1. januar 2000, alt efter hvilken dato, der ligger først;
grænsen på 80 % blev nået i året 1997; dette sker sandsynligvis også i 1998, så der må fastsættes markedsføringskvoter for HCFC for året 1999;
i henhold til artikel 7, stk. 2, i forordning (EF) nr. 3093/94 skal Kommissionen tildele kvoter for kontrollerede stoffer til virksomheder hvert år i overensstemmelse med proceduren i artikel 16;
Kommissionen har offentliggjort en meddelelse til importører i Det Europæiske Fællesskab af kontrollerede stoffer, som nedbryder ozonlaget (2) og har som følge heraf modtaget ansøgninger om importkvoter;
ansøgningerne om importkvoter for chlorfluorcarboner 11, 12, 113, 114 og 115 samt haloner overstiger importkvoterne i henhold til artikel 7, stk. 2; Kommissionen kan derfor ikke opfylde ansøgningerne;
nogle af ansøgningerne fra producenter af ozonnedbrydende stoffer i Fællesskabet er til specifikke uforudsete formål, f.eks. en mulig produktionsstandsning, en teknisk fejl og udtømning af lagrene heraf inden for Fællesskabet; en producents ansøgning om import under en sådan nødkvote kan kun komme i betragtning, hvis normal forsyning afbrydes, og lagrene inden for Fællesskabet udtømmes;
tildeling af individuelle kvoter til producenter og importører bygger på principperne om kontinuitet, lighed og proportionalitet; Kommissionen har ved fastsættelse af kvoterne taget hensyn til behovet for yderligere at reducere produktion, import og anvendelse af stoffer, som nedbryder ozonlaget, samtidig med at markedet påvirkes mindst muligt;
hvad angår methylbromid tildeles importkvoterne de primære importører, som Kommissionen finder er de importører, som ved deres fakturering handler direkte med producenter uden for Fællesskabet; en reserve på 100,6 ONP-tons methylbromid tilbageholdes med henblik på tildeling i 1999 i henhold til proceduren i artikel 16;
det er hensigtsmæssigt at tilbageholde en del af den samlede kvota for HCFC, der markedsføres, med henblik på importører, som ikke fremstiller HCFC; i 1998 tegnede importen sig for 4 % af den samlede kvota; det er hensigtsmæssigt i 1999 at tilbageholde 4 % af den samlede kvota til importører, som ikke producerer HCFC; dette svarer til 323 ONP-tons;
den enkelte EF-producents kvota for HCFC til markedsføring i 1999 afspejler den markedsandel, som producenten havde i 1996 beregnet i ONP-tons; det er rimeligt at anvende 1996 som basisår; det forekommer hensigtsmæssigt at fordele den samlede mængde HCFC på 7 756 ONP-tons mellem producenterne uden at tilbageholde en reserve;
Kommissionen udsteder importtilladelse i henhold til artikel 6 i førnævnte forordning efter at have verificeret, at importøren opfylder bestemmelserne i artikel 7, 8 og 12;
det er i henhold til artikel 8 i forordning (EF) nr. 3093/94 forbudt at frigive følgende stoffer til fri omsætning i EF, hvis disse stoffer er importeret fra en stat, der ikke er part i protokollen: chlorfluorcarboner 11, 12, 113, 114 og 115, andre fuldt halogenerede chlorfluorcarboner, haloner, tetrachlormethan, 1,1,1-trichlorethan og hydrobromfluorcarboner;
foranstaltningerne i nærværende beslutning er i overensstemmelse med udtalelse fra det udvalg, der er omhandlet i artikel 16 i samme forordning -
VEDTAGET FØLGENDE BESLUTNING:
Artikel 1
1. Den mængde chlorfluorcarboner 11, 12, 113, 114 og 115 omfattet af forordning (EF) nr. 3093/94, som må frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 0 ONP-tons;
2. Den mængde chlorfluorcarboner 11, 12, 113, 114 og 115 omfattet af forordning (EF) nr. 3093/94, som må frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 1 600 ONP-tons nyfremstillet materiale, som anvendes som råvare.
3. Den mængde chlorfluorcarboner 11, 12, 113, 114 og 115 omfattet af forordning (EF) nr. 3093/94, som kan frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 1 400 ONP-tons genvundne stoffer til destruktion.
4. Den mængde af de øvrige fuldthalogenerede chlorfluorcarboner, omfattet af forordning (EF) nr. 3093/94, som kan frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 0 ONP-tons.
5. Den mængde haloner, omfattet af forordning (EF) nr. 3093/94, som kan frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 0 ONP-tons.
6. Den mængde tetrachlormethan, omfattet af forordning (EF) nr. 3093/94, som kan frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 15 106 ONP-tons nyfremstillet materiale til anvendelse som råvare eller processtof.
7. Den mængde 1,1,1-trichlorethan, omfattet af forordning (EF) nr. 3093/94, som kan frigives til fri omsætning i Det Europæiske Fællesskab i 1999 fra kilder uden for Fællesskabet fastsættes til 0,496 ONP-tons nyfremstillet materiale, som anvendes som råvare eller processtof.
8. Den mængde methylbromid, omfattet af forordning (EF) nr. 3093/94, som kan frigives til fri omsætning inden for Det Europæiske Fællesskab i 1999, fastsættes til 5 870 ONP-tons af nyfremstillet materiale, som anvendes til andet formål end råmateriale, karantæne og preshipment.
9. Den mængde hydrobromfluorcarboner, omfattet af forordning (EF) nr. 3093/94, som kan frigives til fri omsætning i Det Europæiske Fællesskab i 1999 fra kilder uden for Fællesskabet, fastsættes til 0 ONP-tons.
Artikel 2
1. Den mængde nyfremstillet tetrachlormethan som kan importeres af producenter af ONS i Det Europæiske Fællesskab i 1999 til egenproduktion, til specifikke uforudsete formål, f.eks. en mulig produktionsstandsning eller teknisk fejl eller udtømning af lagrene heraf inden for Fællesskabet, fastsættes til 2 200 ONP-tons.
2. Den mængde nyfremstillet tetrachlormethan, som importeres af producenter af ONS fra kilder uden for Fællesskabet til de i stk. 1 anførte formål, skal regnskabsføres som produktion af tetrachlormethan.
3. Den mængde nyfremstillet 1,1,1-trichlorethan som kan importeres af producenter af ONS i Det Europæiske Fællesskab i 1999 til eget brug til specifikke uforudsete formål, f.eks. en mulig produktionsstandsning, eller teknisk fejl eller udtømning af lagrene heraf i Fællesskabet, fastsættes til 2 000 ONP-tons.
4. Den mængde nyfremstillet 1,1,1-trichlorethan, som importeres af producenter fra kilder uden for Fællesskabet til de i stk. 3 anførte formål, skal regnskabsføres som produktion af 1,1,1-trichlorethan.
Artikel 3
1. Den mængde hydrochlorfluorcarboner omfattet af forordning (EF) nr. 3093/94, som producenter og importører må markedsføre eller anvende til egenproduktion i Fællesskabet i 1999, fastsættes til 8 079 ONP-tons.
2. Den mængde hydrochlorfluorcarboner, omfattet af forordning (EF) nr. 3093/94 som producenter må markedsføre eller anvende til egenproduktion i Fællesskabet i 1999, fastsættes til 7 756 ONP-tons.
3. Den mængde hydrochlorfluorcarboner omfattet af forordning (EF) nr. 3093/94, som Kommissionen tildeler importører i Fællesskabet, som ikke producerer HCFC, fastsættes til 323 ONP-tons.
Artikel 4
1. Importkvoter for chlorflourcarboner 11, 12, 113, 114 og 115, tetrachlormethan, 1,1,1-trichlorethan og methylbromid i perioden 1. januar - 31. december 1999 tildeles til de angivne formål og til de i bilag IIa anførte virksomheder.
2. Kvoter til markedsføring eller anvendelse til egenproduktion af hydrochlorfluorcarboner af producenter og importører i Fællesskabet i perioden 1. januar - 31. december 1999 tildeles de i bilag IIb anførte virksomheder.
3. Importkvoterne for chlorflourcarboner 11, 12, 113, 114 og 115, tetrachlormethan, 1,1,1-trichlorethan og methylbromid i perioden 1. januar - 31. december 1999 fastsættes i bilag IIIa (3).
4. Kvoterne for markedsføring eller anvendelse til egenproduktion af hydrochlorfluorcarboner af producenter og importører i Fællesskabet i perioden 1. januar - 31. december 1999 er fastsat i bilag IIIb (4).
Artikel 5
Denne beslutning er rettet til de i bilag I anførte virksomheder.
Udfærdiget i Bruxelles, den 11. januar 1999.

Labels: 1
5
20
7
3